Informatīvais ziņojums
Par Eiropas Savienības Patērētāju aizsardzības ministru 2022. gada 23. septembra neformālo sanāksmi
2022. gada 23. septembrī notika neformālā Eiropas Savienības (turpmāk – ES) Patērētāju aizsardzības ministru sanāksme. Sanāksmes diskusiju jautājumi tika balstīti uz dažādiem patērētāju jautājumiem, izvirzot tādus jautājumus kā patērētāju tiesību aktu izpildes stiprināšana ES, jauni izaicinājumi patērētāju aizsardzībā pēc Krievijas iebrukuma Ukrainā, kā arī idejas 2015. gada pārskatīšanai Komplekso ceļojumu direktīvai. 
Čehijas prezidentūra š.g.23. septembra ministru sanāksmei sagatavoja diskusiju dokumentus par minētajām tēmām, lai apmainītos ar viedokļiem, paziņotu par savām prioritātēm un noteiktu kopīgu paraugpraksi noteiktās jomās.

I. Patērētāju tiesību aktu izpildes stiprināšana ES
Par patērētāju tiesību aktu izpildes stiprināšanu ES tika norādīts, ka mūsdienās patērētāji iepērkas tiešsaistē daudz intensīvāk nekā jebkad agrāk, kulmināciju sasniedzot COVID-19 pandēmijas laikā. 2021. gadā digitālā reklāma veidoja 65% no kopējiem uzņēmuma reklāmas izdevumiem, attiecīgi e-komercijas un digitālās reklāmas pieaugošā ietekme uz patērētāju patēriņu rada risku tikt pakļautiem negodīgai komercpraksei un citiem patērētāju tiesību pārkāpumiem.[footnoteRef:1] [1:  https://prod5.assets-cdn.io/event/8897/assets/8337371355-b91127c9bc.pdf] 

Apkopotās tendences, kas liecina par tiešsaistes tirgu lielāku ietekmi uz patēriņu un negodīgas komercprakses lielo izplatību, nozīmē, ka daudz vairāk patērētāju pēdējā laikā ir pakļauti negodīgumam. Tāpēc ES līmenī valsts iestādēm jānodrošina spēcīgāki izpildes sadarbības mehānismi, izmantojot Eiropas Parlamenta un Padomes 2017. gada 12. decembra Regulā (ES) 2017/2394 par sadarbību starp valstu iestādēm, kas atbild par tiesību aktu izpildi patērētāju tiesību aizsardzības jomā, un ar ko atceļ Regulu (EK) Nr. 2006/2004 (turpmāk – CPC regula) pasākumus efektīvākai ārpustiesas sistēmai, izmantojot tiesību aktus par alternatīvo strīdu izšķiršanu un strīdu izšķiršanu tiešsaistē. Attiecīgi – CPC regula un ārpustiesas strīdu risināšana (ADR/ODR). 
Tāpat norādīts, ka CPC regulas sākotnējā novērtējuma rezultāti liecina, ka regula kopumā atbilst mērķim un kompetento iestāžu sadarbība darbojas labi. Tomēr var būt iespējami uzlabojumi attiecībā uz šķēršļiem efektīvai izpildei, piemēram, attiecībā uz trešo valstu tirgotājiem, kas vēršas pret patērētājiem ārpus ES vai laikietilpīgās sarunas ar atsevišķiem tirgotājiem, kas pagarina laiku, kurā patērētājiem tiek nodarīts kaitējums. Šie šķēršļi samazina regulas efektivitāti. Tāpat, jāņem vērā, ka atbilstoši CPC regulai uzraudzības iestāžu rīcībā ir jābūt atbilstošiem resursiem, tostarp pietiekamiem finanšu resursiem, lai varētu nodrošināt efektivitāti patērētāju aizsardzībā.[footnoteRef:2]  [2:  https://prod5.assets-cdn.io/event/8897/assets/8337371355-b91127c9bc.pdf] 

Attiecībā uz ārpustiesas strīdu risināšanu norādīts, ka lielāko daļu patērētāju problēmu digitālajos tirgos risina tieši tiešsaistes pēcpārdošanas pakalpojumi un ļoti reti problēmas tiek risinātas ar ārpustiesas strīdu risināšanas metodi. Šādas sistēmas, ko pārvalda e-veikali vai lielu platformu strīdu izšķiršanas centri, tomēr var ne vienmēr piedāvāt godīguma garantijas patērētājiem un trešo pušu tirgotājiem, jo ​​tās nav kvalificējamas kā ADR struktūras. Turklāt praktisku un juridisku šķēršļu dēļ netiek izmantotas pārrobežu ADR procedūras, kas ir ļoti svarīgas digitālajiem tirgiem un ceļojumu un tūrisma pakalpojumiem. Pašlaik šo robu aizpilda nozīmīgas Eiropas Patērētāju centra tīkla (turpmāk – ECC tīkla) aktivitātes, kurām ir neaizvietojama loma, palīdzot patērētājiem risināt pārrobežu strīdus. Tādēļ Eiropas Parlamenta un Padomes 2013. gada 21. maija direktīvu 2013/11/ES par alternatīvu strīdu izšķiršanu un grozījumiem regulā (EK) Nr.2006/2004 un direktīvā 2009/22/EK varētu grozīt, lai pilnībā ņemtu vērā digitālo tirgu nozīmi mūsdienu patērētāju patēriņā, paredzot precizēt minimālos kvalitātes kritērijus, lai izveidotu platformu strīdu izšķiršanai tiešsaistē un izveidotu pārrobežu ADR struktūras.[footnoteRef:3]  [3:  https://prod5.assets-cdn.io/event/8897/assets/8337371355-b91127c9bc.pdf] 

Latvijas nostāja: 
Viedoklis par prioritārajām jomām attiecībā uz CPC regulu: 
1) Kā efektīvi vērsties pret tirgotāju negodīgu praksi, kuras mērķis ir patērētāji ārpus ES?
Sanāksmē pausts viedoklis, ka galvenā problēma ir balstīta uz praktiskās jurisdikcijas jautājumiem. Piem., Latvijas Patērētāju tiesību aizsardzības centrs var piemērot atbildību vai pieprasīt informāciju par pārkāpumiem, ko pieļāvusi trešās valsts platforma, bet, ja šis platformas pakalpojumu sniedzējs atsakās maksāt sodu, pārtraukt pārkāpumu vai sniegt informāciju un sadarboties izmeklēšanas procesā, tad Latvijas kompetentajai iestādei nav iespēju praktiski sasniegt savus darbības mērķus.
Latvijas Patērētāju tiesību aizsardzības centrs 2021. gadā turpināja projektu par trešo valstu platformām. Projekta galvenā uzmanība tika pievērsta produktu drošības jautājumiem, bet daļa no tā izpētes bija saistīta arī ar patērētāju tiesībām tālpārdošanā. Projekta ietvaros tika veikta izpēte tādās trešo valstu platformās kā eBay, Amazon, AliExpress, Wish un vienam Latvijas tirgotājam piederošajā platformā Joom. Veicot produkta administratīvās un laboratoriskās pārbaudes, visās izmeklētajās platformās tika konstatētas vairākas problēmas saistībā ar produktu drošību un atbilstību piemērojamo normatīvo aktu prasībām. Tajā pašā laikā tika atklātas arī ar CPC regulu saistītas problēmas, piem., neatbilstoša informācija par tirgotāju, pārkāpumi saistībā ar atteikuma tiesībām un citi līguma nosacījumi, maldinoša cenu politika, agresīva reklāma, ātrāka pirkuma pamudināšanas līdzekļu izmantošana (tumšie raksti).
2) Kā racionalizēt CPC procedūras valsts un ES līmenī un kāda veida palīdzību Eiropas Komisija (EK) varētu sniegt, piemēram, īpašu digitālo rīku veidā?
Viens no virzieniem varētu būt IMI/CPC datu bāzes (sistēmas) analīze, lai padarītu tās funkcionalitāti lietotājam draudzīgāku un mazāk sarežģītu. Piemēram, iespējams, ka dažām funkcijām nav nepieciešamas sarežģītas paziņošanas sistēmas vai arī esošā paziņošanas sistēma varētu tikt pārvērtēta un uzlabota. Ja sistēma to atļauj, dažas funkcijas, piemēram, informācijas atteikumu vai izpildes pieprasījumu var izmantot tādā pašā līmenī kā informācijas vai izpildes pieprasījuma pieņemšanu. Informācijas vai izpildes pieprasījumu datu atkārtota izmantošana arī šķiet ne pārāk lietotājam draudzīga, tāpēc lielu daļu pieprasījumu saziņas var veikt vienkāršāk un vienā pieprasījuma saturā.
Dažas regulāras praktiskas apmācības vai sesijas par IMI/CPC datu bāzes izmantošanu varētu būt noderīgas šīs sistēmas efektīvai lietošanai. Šīs sesijas varētu reģistrēt un darīt pieejamas IMI/CPC datu bāzes lietotājiem (piemēram, jauniem lietotājiem). Tāpat pierādījumu nozīme, kas pieprasījuma iesniedzējai iestādei jāsniedz pārrobežu izpildes pasākumiem. Tā nav laba prakse, ja izpildes pieprasījumā ir tikai oficiāls pieprasījums bez jebkādiem pierādījumiem un/vai konkrētas ar pārkāpumu saistītas informācijas. Pieteikuma iesniedzējai iestādei ir jābūt pietiekami profesionālai, lai kvalificētu pārkāpumu un tās saistību ar citas dalībvalsts jurisdikciju, pretējā gadījumā tas noved pie pieprasījuma noraidīšanas, neefektīvas komunikācijas un IMI/CPC iestrēgšanas.
3) Kā nodrošināt pietiekamus resursus tirgus uzraudzības iestādēm?
a) Nepieciešams samazināt izmeklēšanas un izpildes pilnvaru dubultos standartus.
Kamēr CPC regulu saistītie tiesību akti tiek ieviesti un piemēroti nacionālajā likumdošanas sistēmā, problēmas rodas ar CPC regulā balstītu pārkāpumu sadalījumu un ar to saistītajām kompetento iestāžu pilnvarām. Problēma, ka CPC regulā nav skaidri noteikts, ka kompetento aģentūru izmeklēšanas un izpildes pilnvaras ir vienādas valsts līmenī. Šis trūkums noved pie dubultiem patērētāju aizsardzības un izpildes pasākumu standartiem, piemēram, daudzās dalībvalstīs nopietnus patērētāju pārkāpumus varētu izmeklēt un īstenot mazāk efektīvi tikai tāpēc, ka pārkāpumiem nav pārrobežu elementa EK būtu nepieciešams uzlabot izpratni par šo problēmu un visās dalībvalstīs veikt apkopojumu par to, kādas minimālās pilnvaras varētu izmantot un kādus sodus varētu piemērot par nopietniem valsts līmeņa pārkāpumiem. Latvija uzskata, ka patērētāju aizsardzībai ir jābūt vienotām augsta līmeņa izmeklēšanas un izpildes pilnvarām attiecībā uz visu veidu patērētāju tiesību pārkāpumiem – patērētājs savā valstī ir jāaizsargā tādā pašā līmenī kā patērētāji ar pārrobežu elementu.
b) Rīki trešo valstu tirgotāju uzrunāšanai.
Tā kā vienas dalībvalsts centieni sazināties ar trešo valstu tirgotājiem vai piemērot tiem atbildību ir ierobežoti un daudzos gadījumos neiespējami, daži kopīgi ES līmeņa rīki varētu būt noderīgi. Piemēram, Produktu drošības tīkla izstrādātā Product Safety Pledge vai līdzīga sistēma, kas varētu organizēt un sistematizēt juridisko un praktisko komunikāciju vismaz ar lielākajiem trešo valstu tirgotājiem CPC tīkla aptvertajā teritorijā.
c) Tiešsaistes izmeklēšanas pilnvaru uzlabošana.
E-lab projekts un E-Enforcement Academy projekts nodrošina augsta līmeņa izmeklēšanas potenciālu un šīs iespējas ir jāizmanto un jāpopularizē visu dalībvalstu kompetentajās iestādēs.
Viedoklis par prioritārajām jomām attiecībā uz ārpustiesas strīdu risināšanu: 
Attiecībā uz ADR/ODR Latvija piekrīt tam, ka ODR platforma nav izpildījusi tai uzstādīto mērķi. Praksē secināts, ka ODR platforma tiek uztverta un izmantota par iesniegumu (dokumentu) iesniegšanas kanālu paralēli jau tradicionālajiem saziņas kanāliem. Tāpat no lietotāju (komersantu) puses nav saprotams ODR platformas statuss. Latvijā gadā ODR platformā saņem 1-3 iesniegumus, kas adresēti Komisijai.
Latvija piekrita tam, ka ar COVID-19 pandēmiju pārrobežu tiešsaistes tirdzniecība ir strauji attīstījusies un guvusi popularitāti. Ir dubultojies no ECC tīkla saņemto iesniegumu ADR skaits. Diemžēl paralēli ir arī attīstījusies tiešsaistes tirdzniecības negatīvā puse, pieaugusi krāpniecība, kad patērētāji apmaksā pasūtījumus, kuri netiek piegādāti. Ir vērsta Valsts policijas uzmanība uz šo situāciju un pēc Patērētāju tiesību aizsardzības centra sniegtās informācijas Valsts policija konkrētos gadījumos uzsāk kriminālprocesus par šādu rīcību. Šis ir svarīgs signāls sabiedrībai strādāt godprātīgi un tam, ka tas nav civiltiesisks strīds, bet krimināli sodāms pārkāpums. Vienlaikus jānorāda, ka šādu strīdu risināšana grauj ADR reputāciju un patērētāju uzticamību ADR, jo nenotikušas piegādes jautājuma atrisināšana ADR ietvaros nav iespējama. Kā risinājums varētu būt ADR direktīvas pārskatīšana par gadījumiem, kad ADR var neskatīt strīdu (piemēram, krāpnieciski gadījumi, uzņēmumu likvidācijas uzsākšana utml).
Tāpat Latvijas ieskatā efektīvu pārrobežu strīdu risināšanu ADR var nodrošināt, ja ADR saņem visu nepieciešamo informāciju strīda izskatīšanai no pusēm. Nozīmīga ir sadarbība starp ECC tīklā esošajām dalībvalstīm, operatīvi nododot informāciju un sniedzot palīdzību patērētājiem dokumentu sagatavošanā, iztulkošanā. Latvija kā problēmu saskata dalībvalstu iestāžu un ADR dažādo patērētāju tiesību aizsardzību regulējošo normatīvo aktu interpretāciju, kas rada patērētājos neskaidrību par strīda risināšanas iespējamību. Tāpat praksē iezīmējusies problēma, ka strīdu risināšanu kavē ADR neesamība visās patērētājiem aktuālajās jomās. 
Vienlaikus Latvijai ir bažas par efektīvu pārrobežu sadarbību, lai pārrobežu strīdu gadījumos ātri informētu citas dalībvalstis par konstatētajiem pārkāpumiem un tās varētu veikt efektīvas darbības turpmākai pārkāpumu novēršanai. Piemērs, www.inch2.com jeb SIA “Animo forti” pārcēla biznesu no Latvijas uz Poliju un tagad turpina savu praksi ar to pašu zīmolu zem Polijas komersanta. 

II. Izaicinājumi patērētāju aizsardzībā pēc Krievijas iebrukuma Ukrainā
Par izaicinājumiem patērētāju aizsardzībā pēc Krievijas iebrukuma Ukrainā norādīts, ka iebrukumam Ukrainā ir postoša ietekme gan uz ukraiņu tautu, gan valsti, gan uz ES ekonomiku un ģeopolitisko situāciju. Galvenās diskusiju dokumentā minētās problēmas:
· inflācijas spiediens uz enerģijas un pārtikas tirgu, kas ietekmē visu ekonomiku; 
· grūtības piegādes ķēdēs; 
· Krievijas gāzes piegāžu samazināšana; 
· vājāka globālā izaugsme; 
· procentu likmju paaugstināšana aizņēmumiem un stingrāki finansēšanas nosacījumi.
Savukārt sekas Eiropas patērētājiem ir cenu kāpums vairākās preču un pakalpojumu grupās.[footnoteRef:4]  [4:  https://prod5.assets-cdn.io/event/8897/assets/8337371341-148b4909eb.pdf] 

Attiecībā uz sekām Eiropas patērētājiem norādīts, ka ES patērētājus īpaši ietekmē spēcīgais enerģijas cenu pieaugums (kas izraisa ievērojamu pirktspējas zudumu, dzīves līmeņa pazemināšanos un dramatisks finansiāli neaizsargāto iedzīvotāju skaita pieaugums), pārtikas pieejamības samazināšanās un kopumā strauji augošā inflācija. Valstis un politikas veidotāji ES līmenī ievieš dažādus ekonomiskus pasākumus, lai mazinātu inflācijas ietekmi, tomēr dalībvalstīm un ES ir ļoti svarīgi nodrošināt tādus pasākumus, kas īpaši paredzēti patērētājiem, īpašu uzmanību pievēršot visneaizsargātākajiem patērētājiem, ieskaitot tos, kuriem draud pārmērīgas parādsaistības.[footnoteRef:5]  [5:  https://prod5.assets-cdn.io/event/8897/assets/8337371341-148b4909eb.pdf] 

Tāpat visā ES strauji pieaug enerģijas cenas. Galvenie augsto enerģijas cenu iemesli ir nenoteiktība tirgos un augsts Krievijas dabasgāzes piegāžu pārrāvuma risks. Dabasgāze veido vairāk nekā 70% no elektroenerģijas cenu pieauguma. Tā kā lielākā daļa valstu joprojām paļaujas uz fosilo kurināmo, lai apmierinātu visas savas enerģijas vajadzības, elektroenerģijas gala cenu bieži vien nosaka ogļu vai dabasgāzes cena. Augstajām enerģijas cenām ir nozīmīga ietekme uz visām mājsaimniecībām, jo ​​īpaši mājsaimniecībām ar zemiem ienākumiem. 
EK jau ir ierosinājusi vairākus īstermiņa pasākumus, kas vērsti uz patērētāju un neaizsargātāko patērētāju aizsardzību – gan Toolbox no 2021. gada oktobra, gan REPowerEU (publicēts š.g. maijā) ietvaros. Īstermiņā arī ES saskaras ar nepieciešamību ātri reaģēt uz gāzes deficītu 2022./2023.gada ziemā. EK ir ierosinājusi visām dalībvalstīm mērķi samazināt pieprasījumu pēc gāzes par 15%. Tāpat svarīgas ir izglītojošās kampaņas par patērētāju paradumu maiņu, mudinot ietaupīt elektroenerģiju, kā arī atbalsts atjaunojamajiem energoresursiem var palīdzēt samazināt atkarību no fosilā kurināmā un tādējādi samazināt enerģijas cenas.
Tāpat jānorāda, ka arī ES līmenī notikušas vairākas diskusijas par iespējām mazināt enerģijas cenas – š.g. 9.septembrī ārkārtas enerģētikas ministru padomes sanāksmē, par š.g. 14.septembra regulas priekšlikuma publikāciju un plānoto ārkārtas sanāksmi š.g. 30.septembrī. Š.g. 9.septembrī, Briselē, Čehijas prezidentūra aicināja ES enerģētikas ministrus apspriest iespējamos ārkārtas pasākumus, kas palīdzētu mazināt enerģijas cenas, kā arī informēt par situāciju energoapgādes drošības jomā ar skatu uz gaidāmo apkures sezonu. Š.g. 14.septembrī notika EK likumdošanas priekšlikuma publikācija, kas nosaka ārkārtas īstermiņa risinājumus ES līmenī vērstus uz augsto enerģijas cenu pieauguma mazināšanu. Tie tika izziņoti EK prezidentes “State of the European Union” runas ietvaros. Tāpat saistībā ar situācijas sarežģītību enerģētikas jomā papildus mēneša sākumā notikušajai ārkārtas enerģētikas ministru padomes sanāksmei š.g. 30.septembrī plānots sasaukt vēl vienu ārkārtas padomi, kurā plānots turpināt risināt septembra sākuma padomē uzrunātos jautājumus enerģijas cenu mazināšanai.
Attiecībā uz Ukrainas bēgļu patērētāju aizsardzību norādīts, ka viena no būtiskākajām iebrukuma sekām ir miljoniem ukraiņu bēgļu, kuriem ir pagaidu uzturēšanās atļaujas ES. Šie bēgļi saskaras ar daudzām sarežģītām situācijām, tostarp kā patērētājiem var būt grūtības ar valsts valodu un latīņu alfabētu, var nespēt saprast, kā tiek pasniegtas cenas un akcijas, var nebūt informēti par savām kā patērētāju tiesībām, pakļaujot sevi diskriminācijas vai krāpšanas riskam.[footnoteRef:6] [6:  https://prod5.assets-cdn.io/event/8897/assets/8337371341-148b4909eb.pdf] 

EK drīzumā slēgs līgumu, lai atbalstītu vietējās ukraiņu kopienas, pamatojoties uz to īpašajām vajadzībām valstī, kurā tās uzturas. Šis projekts tiks īstenots ar Eiropas Patērētāju organizācijas (BEUC) un tās nacionālo biedru un Eiropas Patērētāju centru atbalstu. Tas uzsāks darbu ar valstu kontaktpunktu noteikšanu un kopienu aptaujām, lai labāk izprastu to vajadzības. Informācijas avoti, tostarp karstā tālruņa līnija par ES pamattiesībām cilvēku ikdienas dzīvē tiks izstrādāti ukraiņu un krievu valodā. 

Latvijas nostāja: 
Latvija nosoda Krievijas militāro agresiju pret Ukrainu un ir apliecinājusi savu gatavību sniegt nepieciešamo atbalstu. 
Attiecībā uz krīzi enerģētikā Latvija norādīja, ka enerģijas cenas pieaug arī Latvijā. Tāpēc arī Latvija, domājot par palīdzības sniegšanu, īpaši neaizsargātāko patērētāju aizsardzību, ir pieņēmusi dažādus atbalsta instrumentus. Valsts mājsaimniecībām segs daļu no izdevumiem, kas strauji pieaug energoresursu sadārdzinājuma dēļ. Atbalsts tiks piešķirts centralizēti, samazinot rēķinus par gāzi apkurei un siltumapgādi[footnoteRef:7], kā arī piešķirot valsts pabalstus dažādu pensiju saņēmējiem, savukārt citiem kompensācija būs jāpieprasa savā pašvaldībā, iesniedzot izdevumus apliecinošus dokumentus. Mājsaimniecību atbalstam paredzētais finansējums ir 440 miljonu eiro apmērā.  [7:  https://likumi.lv/ta/id/334771-grozijumi-energoresursu-cenu-arkarteja-pieauguma-samazinajuma-pasakumu-likuma] 

Attiecībā uz ukraiņu patērētāju aizsardzību kopumā norādīts, ka Ukrainas kara bēgļi, kam mītnes zeme nav Latvijā un kam nepieciešama palīdzība, var zvanīt uz vienoto informatīvo tālruni “Palīdzība ukraiņiem Latvijā”, kur tiek sniegta nepieciešamā palīdzība. Tāpat valsts pārvaldes institūcijas sadarbībā ar nevalstiskajām organizācijām veic koordinētu atbalsta sniegšanu Ukrainas iedzīvotājiem. Ukrainas patērētāju sūdzības Latvijā līdz šim nav saņemtas. 

III. Iespējamās idejas 2015. gada Komplekso ceļojumu direktīvas pārskatīšanai 
Par idejām 2015. gada Komplekso ceļojumu direktīvas (turpmāk – Direktīva) pārskatīšanai norādīts, ka 2020. gada novembra New Consumer Agenda programmā un EK 2021. gada februāra ziņojumā par 2015. gada Komplekso ceļojumu direktīvas piemērošanu Eiropas Komisija pārskata direktīvu, lai vienmēr nodrošinātu spēcīgu un visaptverošu patērētāju aizsardzību, īpaši par aviopasažieru tiesību aizsardzību COVID-19 pandēmijas laikā.[footnoteRef:8] [8:  https://prod5.assets-cdn.io/event/8897/assets/8337371319-681af89e8a.pdf] 

EK izvērtē dažādas iespējas nepieciešamības gadījumā ierosināt atbilstošu finansiālās aizsardzības shēmu, lai aizsargātu pasažierus pret likviditātes vai maksātnespējas risku. Tāpat EK ir pasūtījusi pētījumu un veic mērķtiecīgas aptaujas ar attiecīgajām ieinteresētajām personām, tostarp patērētāju organizācijām, organizācijām, kas pārstāv dažādus ceļojumu uzņēmējdarbības veidus, piemēram, komplekso pakalpojumu organizētājus, mazumtirgotājus, ceļojumu pakalpojumu sniedzējus, aizsardzības nodrošinātājus maksātnespējas gadījumā un valsts iestādes. Jautājumi ir apspriesti arī ar dalībvalstīm, piemēram, neformālās ministru sanāksmēs 2021. gada septembrī un 2022. gada februārī.
Dalībvalstis aicinātas neoficiāli apspriest dažus iespējamos variantus.
1) Īpašu noteikumu ieviešana par kuponiem kā alternatīva atmaksai komplekso pakalpojumu atcelšanas gadījumā (tostarp atcelšanas gadījumā nenovēršamu un ārkārtēju apstākļu dēļ). Saskaņā ar EK 2020.gada 13.maija ieteikumu organizatori varēs piedāvāt kuponus kā alternatīvu naudas atmaksai, jo īpaši ar šādiem nosacījumiem:
a) Brīvprātīgi, t.i., pakalpojumu sniedzējiem būtu jāinformē ceļotāji, ka viņiem ir tiesības uz naudas atmaksu noteiktā laikā, bet tā vietā viņi var pieņemt kuponu.
b) Ja kupons netiek izmantots, ceļotāji automātiski saņems atmaksu, kad beidzas tā derīguma termiņš, ja vien puses nepārprotami vienojas par pagarinājumu.
c) Ceļotāju tiesībām jābūt skaidri norādītām kuponā.
2) Maksātnespējas aizsardzības stiprināšana un gatavība likviditātei. 
a) Turpmāka maksātnespējas aizsardzības noteikumu saskaņošana
Joprojām pastāv būtiskas atšķirības starp valstu aizsardzības sistēmām maksātnespējas gadījumā. Lai panāktu vienotu ceļotāju aizsardzību un vienlīdzīgus konkurences apstākļus tirgotājiem, varētu paredzēt vairākus pasākumus: pienākums izveidot rezerves fondu, lai segtu apdrošināšanas seguma nepilnības vai ierobežojumus; precizējums, ka organizatora aizsardzībai pret maksātnespēju ir jāsedz visi priekšapmaksas maksājumi.
b) Pirmsmaksātnespējas mehānismi ārkārtas situācijām.
Pienākums pieprasīt aizsardzības mehānismu pirms maksātnespējas uzsākšanas, piemēram, krīzes fondu. Attiecīgi ceļotāji, kuri nepieņem kuponus, saņem atmaksu, neapdraudot organizatoru likviditāti un izvairoties no maksātnespējas. 
c) Iespēja saņemt ES fondu.
Fondam varētu būt maksātnespējas aizsardzības rezerves fonda loma
3) Priekšapmaksas ierobežojums
Organizatoriem varētu uzlikt pienākumu nodrošināt ceļotājiem iespēju izvēlēties starp līgumu ar pilnu priekšapmaksu vai līgumu bez priekšapmaksas.
4) Atmaksas tiesības starp uzņēmumiem.
Ja kompleksā ceļojuma līgums ir izbeigts saskaņā ar minēto direktīvu, varētu nodrošināt tiesības uz naudas atmaksu 14 dienu laikā.
Latvijas nostāja: 
Jau COVID-19 pandēmijas izplatības laikā, kad Latvijā tika izsludinātas ārkārtas situācijas, tika ieviesta vaučeru sistēma. Ir atbalstāma brīvprātīgu vaučeru (abpusēja ceļotāja – pakalpojumu sniedzēja vienošanās) kā alternatīva risinājuma iekļaušana Direktīvā ar nosacījumu, ka tas nav obligāts punkts un dalībvalstīm pašām ir tiesības izlemt, vai savā valstī ieviest vaučeru sistēmu kā pastāvīgu risinājumu krīzes situācijās.
Tāpat Latvija pēc būtības nevarēja atbalstīt vienotas pieejas ieviešanu dalībvalstīs attiecībā uz nodrošinājuma (insolvency protection) sistēmu, jo dalībvalstis ļoti atšķiras cita no citas gan operatoru skaita, apgrozījuma, darbības, gan vispārīgo problēmu ietvaros. Attiecīgi sistēma, kas šķiet atbilstoša vienai valstij, citai var nebūt piemērota. 
Attiecībā uz apdrošināšanas līgumiem un rezerves fondu izveidi Latvija uzskata un norādīja, ka tas varētu būt ieteikums, bet ne obligāta prasība. Latvijas likumdošana šobrīd paredz visu ceļotāju vai to vārdā veikto iemaksu nodrošinājuma pienākumu. Piedāvājums var radīt papildus izmaksas nozares uzņēmējiem (nodrošinājums un rezerves fonda uzkrājums). Iespējams būtu izvērtējams izveidot kopīgu ES atbalsta vai garantiju mehānismu. Savukārt attiecībā uz pakalpojuma sniedzēja aizsardzību pret maksātnespēju Latvija jau šobrīd prasa nodrošināt visus avansa maksājumus konkrētajā periodā. Latvija neatbalsta noteikumu, ka jānodrošina sezonas avansa maksājumi uz visu gadu. Piedāvāts ieviest iespēju, ka papildus normatīvajos aktos noteiktajam minimālajam nodrošinājuma apmēram nodrošinājuma apmērs var mainīties atkarībā no sezonas (Latvijā ir ļoti izteiktas sezonālās svārstības, tāpēc operatoram var ļoti būtiski atšķirties ceturkšņu avansa maksājumi).  
Attiecībā uz piedāvājumiem pirmsmaksātnespējas mehānismiem ārkārtas situācijās Latvija tos atbalstīt nevarēja – tie varētu būt ieteikumi, ne prasība. Tas prasītu nesamērīgus resursus no nozares un/vai dalībvalstīm. Nav saprotams, kādēļ tieši komplekso un saistīto tūrisma pakalpojumu nozare ir tā, kur ir tik ļoti stingrs regulējums, bet citās nozarēs, kurās tiek prasītas priekšapmaksas, piemēram, avio pakalpojumu nozare, tāds nepastāv. Ja šāds mehānisms tiek veidots ES līmenī, lai piešķirtu nepieciešamo atbalstu dalībvalstīm (piemēram, lai caur finanšu instrumentiem nodrošinātu naudas atmaksu ceļotājiem), tad šādu risinājumu Latvija atbalstīt varētu. Papildus jāatzīmē, ka, ņemot vērā banku un apdrošinātāju izvirzītās prasības līguma noslēgšanai, šādu prasību uzlikšana tieši varētu veicināt maksātnespējas riskus un cenu kāpumu.
Par priekšapmaksas ierobežojumiem Latvijai nebija iebildumu. Tomēr šādas prasības būtu nepieciešams papildus saskaņot ar individuālo pakalpojumu sniedzēju avansu izstādīšanas termiņiem, neuzliekot par pienākumu komplekso vai saistīto pakalpojumu sniedzējam “kreditēt” ceļotājus.
Latvija atbalstīja atmaksas tiesības starp uzņēmumiem. Tieši individuālo pakalpojumu sniedzēju naudas neatgriešana operatoram par neizpildītu pakalpojumu COVID-19 pandēmijas dēļ noveda Latvijas tūrisma operatoru sektoru tik dziļā krīzē. Latvijas ieskatā individuālo pakalpojumu sniedzējiem un tūrisma operatoriem būtu jānosaka vienādi noteikumi attiecībā uz pakalpojumu sniegšanu un naudas atgriešanu nepārvaramas varas apstākļos.

IV. Kopsavilkums par diskusijas rezultātiem 
Sanāksmes galvenajā daļā tika pārrunāti jautājumi, kas saistīti ar patērētāju tiesību aktu izpildes stiprināšanu un aktuālie izaicinājumi, ar kuriem saskaras Eiropas patērētāji, piemēram, energoresursu cenu kāpums un karš Ukrainā. Diskusijā tiks apspriests arī jautājums par Ukrainas pilsoņu kā neaizsargātu patērētāju aizsardzību. Darba pusdienu laikā uzmanība tika pievērsta Komplekso ceļojumu direktīvas pārskatīšanas un risinājumu meklēšanas problēmām, kas tūrisma nozarē radušās Covid-19 pandēmijas laikā.

Izaicinājumu pārvarēšana un krīzes pārvarēšana prasa visu ES DV maksimālu piepūli. Diskusijā ES dalībvalstu pārstāvji izskatīja iespējamos risinājumus patērētāju aizsardzības politikas un tiesību jomā. Efektīva patērētāju aizsardzības politika sniedz būtisku ieguldījumu vienotā tirgus pienācīgā darbībā, jo patērētāju aizsardzības noteikumiem un to izpildei ir ievērojams potenciāls uzlabot tirgu un tādējādi stimulēt visu ekonomiku.

Pirmajā debašu kārtā uzmanība tika pievērsta patērētāju tiesību īstenošanas stiprināšanai pieaugošās e-komercijas un digitālās reklāmas izplatības kontekstā. ES dalībvalstu pārstāvji pauda nostāju, ka šajā ziņā ir svarīgi meklēt risinājumus, kuru mērķis ir palielināt patērētāju tiesību pārrobežu izpildes efektivitāti, tostarp situācijās, kad ES patērētāji saskaras ar trešo valstu negodīgu praksi. ES dalībvalstu pārstāvji  vienojās, ka tāpat kā uzņēmumiem ir tiesības pārdot produktus un piedāvāt pakalpojumus visiem patērētājiem vienotajā tirgū, patērētājiem ir jāspēj efektīvi aizstāvēt savas tiesības pret šiem uzņēmumiem neatkarīgi no to atrašanās vietas.

ES dalībvalstu pārstāvji pauda, ka izpildes jautājuma neatņemama sastāvdaļa ir pietiekamu finanšu resursu nodrošināšana uzraudzības iestādēm un to tehniskajam aprīkojumam. Tehnoloģiju attīstība iet roku rokā ar pieaugošo e-komerciju, un parādās patērētājiem kaitīgas uzvedības formas, kas ir jānovērš iespējami efektīvi.

Vēl viens darba kārtības punkts bija diskusija par Ukrainas kara sekām, kam ir būtiska ietekme uz ES ekonomiku un nopietna ietekme uz patērētājiem, jo ​​īpaši ar spēcīgu enerģijas cenu pieaugumu un pirktspējas samazināšanos strauji augošās inflācijas dēļ. Tika lēsts, ka pārdošanas apjomu kritums turpināsies arī nākamgad. Pieprasījuma kritums izraisa tirgotāju pārdošanas apjomu kritumu un ekonomiskās izaugsmes palēnināšanos. Tajā pašā laikā ES dalībvalstīm jācīnās ar enerģētikas krīzes sekām, kam ir liela ekonomiska ietekme uz mājsaimniecībām un uzņēmumiem.

Galvenais jautājums ir, kā efektīvi risināt šo situāciju. Līdz ar ukraiņu bēgļu pieplūdumu, viņiem ir jāpielāgojas apstākļiem jaunajās mītnes valstīs. Šādi nosacījumi ietver izpratni par tirgu darbību un patērētāju tiesībām. Tāpēc šajā sanāksmes daļā ES dalībvalstu pārstāvji apsprieda, kā izveidot efektīvu mehānismu, lai palīdzētu arī Ukrainas bēgļiem patērētāju politikas jomā.

ES dalībvalstu pārstāvji pauda nostāju, ka bez valdību palīdzības pilsoņi paši nevarēs tikt galā ar šo situāciju - ir nepieciešams aizsargāt patērētājus no energoresursu cenu kāpuma, un palīdzībai jābūt ātrai un efektīvai un mērķētai - tā ir jāsasniedz tiem, kam tā ir visvairāk nepieciešama. 

Pēdējais darba kārtības jautājums bija diskusija par Komplekso ceļojumu direktīvas pārskatīšanu, kurā ES dalībvalstu pārstāvji apsprieda jomas, kas praksē ir visproblemātiskākās un kuras varētu būt pakļautas iespējamai direktīvas pārskatīšanai, piemēram, jautājumu par aizsardzības stiprināšanu pret maksātnespēju. 

